CELEX: 62021CN0446
Language: fi
Date: 2021-07-20 00:00:00
Title: Asia C-446/21: Ennakkoratkaisupyyntö, jonka Oberster Gerichtshof (Itävalta) on esittänyt 20.7.2021 – Maximilian Schrems v. Facebook Ireland Ltd

18.10.2021   
            
            
               FI
            
            
               Euroopan unionin virallinen lehti
            
            
               C 422/5
            
         
      Ennakkoratkaisupyyntö, jonka Oberster Gerichtshof (Itävalta) on esittänyt 20.7.2021 – Maximilian Schrems v. Facebook Ireland Ltd
      (Asia C-446/21)
      (2021/C 422/08)
      Oikeudenkäyntikieli: saksa
      
         Ennakkoratkaisua pyytänyt tuomioistuin
      
      Oberster Gerichtshof
      
         Pääasian asianosaiset
      
      
         Valittaja: Maximilian Schrems
      
         Vastapuoli: Facebook Ireland Ltd
      
         Ennakkoratkaisukysymykset
      
      
                  1)
               
               
                  Onko yleisen tietosuoja-asetuksen (1) 6 artiklan 1 kohdan a ja b alakohdan säännöksiä tulkittava siten, että pääasian oikeudenkäynnissä kyseessä olevien kaltaisten alustasopimusten, joissa määrätään henkilötietojen käsittelystä tietojen keräämiseksi ja analysoimiseksi personoidun mainonnan tarkoituksiin, yleisiin käyttöehtoihin sisältyvien sopimusmääräysten (etenkin seuraavanlaisten sopimusmääräysten: ”Sen sijaan, että maksaisit Facebookin – – käyttämisestä, hyväksyt näiden käyttöehtojen kattamia Facebook-tuotteita käyttämällä, että voimme näyttää sinulle – – mainoksia – –. Käytämme henkilökohtaisia tietojasi – – näyttääksemme sinulle mainoksia, jotka ovat osuvia juuri sinulle.”) lainmukaisuutta on arvioitava yleisen tietosuoja-asetuksen 6 artiklan 1 kohdan a alakohdan, luettuna yhdessä 7 artiklan kanssa, vaatimusten mukaisesti, joita ei voida korvata vetoamalla yleisen tietosuoja-asetuksen 6 artiklan 1 kohdan b alakohtaan?
               
            
                  2)
               
               
                  Onko yleisen tietosuoja-asetuksen 5 artiklan 1 kohdan c alakohtaa (tietojen minimointi) tulkittava siten, että kaikkia henkilötietoja, joita pääasian oikeudenkäynnissä kyseessä olevan kaltaisella alustalla on käytettävissään (etenkin rekisteröidyn tai kolmansien välityksellä alustalla ja sen ulkopuolella), voidaan kerätä, analysoida ja käsitellä ilman ajallisia rajoituksia tai tietojen laatua koskevia rajoituksia kohdennetun mainonnan tarkoituksiin?
               
            
                  3)
               
               
                  Onko yleisen tietosuoja-asetuksen 9 artiklan 1 kohtaa tulkittava siten, että sitä on sovellettava tietojen käsittelyyn, joka mahdollistaa erityisten henkilötietoryhmien, kuten poliittisten vakaumusten tai seksuaalisen suuntautumisen kohdennetun suodattamisen (esimerkiksi mainontaa varten) myös silloin, kun rekisterinpitäjä ei erottele näitä tietoja?
               
            
                  4)
               
               
                  Onko yleisen tietosuoja-asetuksen 5 artiklan 1 kohdan b alakohtaa, luettuna yhdessä 9 artiklan 2 kohdan e alakohdan kanssa, tulkittava siten, että oman seksuaalisen suuntautumisen kertominen paneelikeskustelua varten mahdollistaa seksuaalista suuntautumista koskevien muiden tietojen käsittelyn, jolla on tarkoitus kerätä ja analysoida tietoja personoidun mainonnan tarkoituksiin?
               
            
         (1)  Luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta 27.4.2016 annettu Euroopan parlamentin ja neuvoston asetus (EU) 2016/679 (yleinen tietosuoja-asetus) (EUVL 2016, L 119, s. 1).